Document ID: 32005D0629

KOMISIJOS SPRENDIMAS
2005 m. rugpjūčio 26 d.
įsteigiantis Žuvininkystės mokslo, technikos ir ekonomikos komitetą
(2005/629/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 20 d. Tarybos reglamentą (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką (1), ypač jo 33 straipsnio 1 dalį,
kadangi:
(1)
Bendrijos žuvininkystės ir akvakultūros politikai įgyvendinti yra būtina aukštos kvalifikacijos mokslinio personalo parama, ypač taikant jūrų ir žuvų biologijos, žvejybos technologijos, žuvininkystės ekonomikos ar panašias disciplinas arba vykdant tyrimus ir renkant duomenis žvejybos ir akvakultūros srityse.
(2)
Šią paramą turėtų teikti Komisijoje įsteigtas nuolatinis Žuvininkystės mokslo, technikos ir ekonomikos komitetas (ŽMTEK).
(3)
Pagal Reglamento (EB) Nr. 2371/2002 33 straipsnį, Komisija turėtų reguliariai konsultuotis su ŽMTEK gyvųjų vandens išteklių apsaugos ir valdymo klausimais, įskaitant biologinius, ekonominius, aplinkos, socialinius ir techninius aspektus, o teikdama siūlymus dėl žuvininkystės valdymo pagal to reglamento nuostatas, atsižvelgti į jo patarimus.
(4)
ŽMTEK patarimai dėl su žuvininkyste susijusių klausimų turi būti grindžiami kompetencijos, nepriklausomumo, nešališkumo bei skaidrumo principais.
(5)
Būtina, kad ŽMTEK kuo efektyviau išnaudotų nepriklausomus ekspertus Bendrijoje ir už jos ribų, kai reikia atsakyti į konkrečius klausimus.
(6)
Atsižvelgiant į darytinų pakeitimų skaičių ir svarbą, 1993 m. lapkričio 19 d. Komisijos sprendimas 93/619/EB dėl Žuvininkystės mokslo, technikos ir ekonomikos komiteto įsteigimo (2) turėtų būti panaikintas,
NUSPRENDĖ:
1 straipsnis
Komiteto įsteigimas
Įsteigiamas Žuvininkystės mokslo, technikos ir ekonomikos komitetas (toliau - ŽMTEK).
2 straipsnis
ŽMTEK vaidmuo
1. Komisija reguliariai arba, kai reikia, prašo ŽMTEK pateikti nuomones Reglamento (EB) Nr. 2371/2002 33 straipsnio 1 dalyje nurodytais klausimais. Komisija gali pareikalauti priimti tokią nuomonę per apibrėžtą laiko tarpą.
2. ŽMTEK gali savo iniciatyva pateikti Komisijai nuomonę Reglamento (EB) Nr. 2371/2002 33 straipsnio 1 dalyje numatytais klausimais.
3. ŽMTEK parengia metinę ataskaitą dėl:
a)
Europos bendrijai svarbių žuvų išteklių būklės;
b)
žuvų išteklių būklės ekonominių padarinių;
c)
žvejybos veiklos raidos, atsižvelgdamas į biologinius, ekologinius, techninius ir ekonominius veiksnius;
d)
kitų turinčių įtakos žuvininkystei veiksnių.
3 straipsnis
Struktūra
1. ŽMTEK sudaro ne mažiau kaip 30 narių ir ne daugiau kaip 35 nariai.
2. ŽMTEK nariai yra jūrų biologijos, jūrų ekologijos, žuvininkystės mokslo, gamtos išsaugojimo, populiacijos dinamikos, statistikos, žvejybos įrangos technologijų, akvakultūros bei žuvininkystės ir akvakultūros ekonomikos mokslų ekspertai.
4 straipsnis
ŽMTEK narių paskyrimas ir rezervo sąrašo sudarymas
1. Komisija skiria ŽMTEK narius iš tinkamų kandidatų sąrašo. Sąrašas sudaromas paskelbus atvirą kvietimą pareikšti susidomėjimą Europos Sąjungos oficialiajame leidinyje ir Komisijos tinklalapyje.
2. ŽMTEK nariai skiriami remiantis jų kompetencija ir geografiniu pasiskirstymu, siekiant, kad būtų atspindėta mokslo klausimų įvairovė ir požiūriai Bendrijoje.
3. ŽMTEK narių sąrašas skelbiamas Europos Sąjungos oficialiajame leidinyje, o kartu su trumpu kiekvieno nario gyvenimo aprašymu - Komisijos tinklalapyje.
4. Nepaskirti, tačiau tinkami darbui ŽMTEK kandidatai, įtraukiami į rezervo sąrašą. Komisija gali naudotis rezervo sąrašu, pagal 6 straipsnio 3 dalį ieškodama tinkamų kandidatų vietoj palikusių ŽMTEK narių.
5. Rezervo sąrašas skelbiamas Europos Sąjungos oficialiajame leidinyje ir Komisijos tinklalapyje.
5 straipsnis
Pirmininko ir pirmininko pavaduotojų rinkimai
ŽMTEK iš savo narių trejų metų laikotarpiui išsirenka pirmininką ir du pirmininko pavaduotojus. ŽMTEK pirmininkas ir pirmininko pavaduotojai negali būti renkami į tą patį postą dviems kadencijoms iš eilės.
6 straipsnis
Kadencijos trukmė
1. ŽMTEK nario kadencija trunka trejus metus ir gali būti pratęsta kitiems trejų metų laikotarpiams.
2. Pasibaigus trejų metų kadencijai, pirmininkas, pirmininko pavaduotojai ir ŽMTEK nariai eina pareigas tol, kol bus pakeisti arba išrinkti kitai kadencijai.
3. Jeigu narys aktyviai nedalyvauja ŽMTEK darbe, turi interesų konfliktą arba nori atsistatydinti, Komisija gali nutraukti jo narystę.
7 straipsnis
Išorės ekspertai
Komisijai pritarus, ŽMTEK gali pakviesti ekspertus, kurie nėra ŽMTEK nariai, tačiau turi atitinkamų mokslo žinių bei kompetencijos prisidėti prie komiteto darbo.
8 straipsnis
Darbo grupės
Komisijai pritarus, ŽMTEK gali kurti atitinkamas darbo grupes aiškiai apibrėžtoms užduotims vykdyti. Darbo grupę sudaro išorės ekspertai ir mažiausiai du ŽMTEK nariai. Jie pateikia ataskaitą ŽMTEK per nurodytą laiko tarpą.
9 straipsnis
Kompensacijos ir išmokos
1. ŽMTEK nariai ir išorės ekspertai turi teisę gauti išmoką už dalyvavimą ŽMTEK ir darbo grupių posėdžiuose bei už tai, kad atlieka pranešėjo konkrečiais klausimais pareigas kaip numatyta priede.
2. Komisija apmoka ŽMTEK narių ir išorės ekspertų kelionės ir pragyvenimo išlaidas.
10 straipsnis
ŽMTEK ir Komisijos santykiai
1. Komisija patvirtina ir šaukia ŽMTEK ir jo darbo grupių posėdžius.
2. Komisija gali dalyvauti ŽMTEK ir jos darbo grupių posėdžiuose.
3. Komisija gali kviesti ekspertus, kurie nėra ŽMTEK nariai, dalyvauti ŽMTEK posėdžiuose ir jo darbo grupėse.
11 straipsnis
Darbo tvarkos taisyklės
1. ŽMTEK, Komisijai pritariant, priima savo darbo taisykles. Darbo taisyklės užtikrina, kad ŽMTEK vykdytų savo užduotis, laikydamasis kompetencijos, nepriklausomumo ir skaidrumo principų ir deramai atsižvelgdamas į teisėtus mokesčių slaptumo ir komercinio konfidencialumo reikalavimus.
2. Darbo tvarkos taisyklės pirmiausia apima:
a)
ŽMTEK pirmininko ir pirmininko pavaduotojų rinkimus;
b)
šių klausimų tvarką:
i)
prašymų patarti svarstymas;
ii)
sprendimų priėmimas įprastomis sąlygomis ir, jei klausimas skubus, paspartinta susirašinėjimo procedūra;
c)
darbo grupių steigimas ir organizavimas, darbo grupių pirmininkų paskyrimas ir jų užduočių apibūdinimas;
d)
posėdžių protokolai, įskaitant nuomonių, kurios skyrėsi nuo patvirtintosios, išsami informacija;
e)
išorės ekspertų vaidmuo;
f)
pranešėjų skyrimas ir jų užduočių apibūdinimas;
g)
mokslinių nuomonių forma ir turinys ir jų nuoseklumą užtikrinanti bei gerinanti tvarka;
h)
ŽMTEK narių ir išorės ekspertų atsakomybė ir įsipareigojimai, atsižvelgiant į jų išorės kontaktus;
i)
ŽMTEK atstovavimas Žvejybos ir akvakultūros patariamajame komitete (ŽAPK);
j)
ŽMTEK narių dalyvavimas regioninėse patariamosiose tarybose (RPT).
3. Darbo tvarkos taisyklės skelbiamos Komisijos tinklalapyje.
12 straipsnis
Sprendimai ir nuomonės
1. ŽMTEK sprendžia posėdyje dalyvaujančių narių dauguma. Sprendimai ir nuomonės gali būti priimti tik tuomet, jei 70 % ŽMTEK narių balsavo arba susilaikė.
2. Mažumos pagrįstos nuomonės, nurodant jas palaikančius narius, įtraukiamos į ŽMTEK nuomones.
3. ŽMTEK nuomonės nedelsiant skelbiamos Komisijos tinklalapyje, nepažeidžiant komercinio konfidencialumo.
13 straipsnis
Nepriklausomumas
1. ŽMTEK nariai skiriami ir išorės ekspertai kviečiami kaip individualūs asmenys. Jie negali perduoti savo įgaliojimų.
2. ŽMTEK nariai ir išorės ekspertai veikia nepriklausomai nuo valstybių narių ir suinteresuotųjų šalių. Jie deklaruoja įsipareigojimą veikti visuomenės interesų labui ir deklaruoja interesus, patvirtindami, kad neturi interesų, kurie galėtų kelti abejonių dėl jų nepriklausomumo. Šios deklaracijos pateikiamos raštu ir turi būti skelbiamos viešai. ŽMTEK nariai deklaruoja įsipareigojimus kiekvienais metais.
3. Kiekviename ŽMTEK ir darbo grupių posėdyje ŽMTEK nariai ir išorės ekspertai deklaruoja visus konkrečius interesus, kurie galėtų kelti abejonių dėl jų nepriklausomumo konkrečių darbotvarkės klausimų atžvilgiu.
14 straipsnis
Konfidencialumas
1. ŽMTEK nariai ir išorės ekspertai neatskleidžia daugiau informacijos, gautos dirbant ŽMTEK arba darbo grupėse, nei atskleidžiama ŽMTEK nuomonėse.
2. Jeigu Komisija praneša ŽMTEK, kad prašoma nuomonė priskiriama konfidencialiems klausimams, tik ŽMTEK nariai ir Komisijos atstovas dalyvauja darbo grupės veikloje.
15 straipsnis
ŽMTEK sekretoriatas
1. Komisija suteikia sekretoriatą ŽMTEK ir jo darbo grupėms.
2. Sekretoriatas atsako už techninę ir administracinę pagalbą ir koordinavimą, siekiant palengvinti ŽMTEK veiksmingą funkcionavimą ir organizuojant darbo grupių posėdžius.
3. Jei reikia, sekretoriatas koordinuoja ŽMTEK ir jo darbo grupių veiklą su kitomis Bendrijos ir tarptautinėmis institucijomis.
16 straipsnis
Baigiamosios nuostatos
1. Sprendimas 93/619/EB panaikinamas.
2. Pagal Sprendimo 93/619/EB 1 straipsnį paskirti ŽMTEK nariai toliau eina savo pareigas kaip šiuo sprendimu įsteigto komiteto nariai, kol bus paskirti nauji ŽMTEK nariai, remiantis šio sprendimo 3 straipsniu.
3. Pasibaigus šio straipsnio 2 dalyje nurodytų narių kadencijai, 5 straipsnio nuostatos taikomos mutatis mutandis.
4. Sprendimas 93/619/EB panaikinamas nuo pirmo šiuo sprendimu įsteigto komiteto posėdžio.
Priimta Briuselyje, 2005 m. rugpjūčio 26 d.

Labels: 15
6